google/wiki40b huggingface dataset:
Paulen

Paulen er en fjordarm av Linesfjorden i Åfjord kommune i Trøndelag. Fjorden har innløp mellom Sandvika i nord og Kattavika i sør og strekker seg 3 kilometer sørøstover til fjordbotnen i Sørholet.
Ytterst i fjorden ligger brukene Kattavika og Grøttingen på sørsiden av fjorden. Innerst i fjorden deler den seg i Nordholet og Sørholet. Den dypeste av disse er Sørholet. Fylkesvei 723 går langs nordsiden av fjorden.
Kristen Austarheim

Liv

Han var sønn av lagersjef Torald T. Østrem (1880–1951) og Anna Henrikke Fløgstad (født 1885). Etter examen artium i 1944 studerte han medisin og ble cand. med. fra Universitetet i Bergen i 1951. Fra 1951 til 1953 var han ansatt ved Gades Institutt i Bergen, og fra 1954 var han assistentlege ved Neevengården sykehus. Senere arbeidet han ved Haukeland sykehus, Valen sjukehus, Rogaland sykehus og Solli nervesanatorium. Han var også universitetsstipendiat ved Universitetet i Bergen og politilege i Bergen. Fra 1963 var han militærpsykiater på Vestlandet. Fra 1972 til 1979 var han administrerende overlege ved Rogaland psykiatriske sykehus, og fra 1979 assisterende overlege ved Lier sykehus.
Ved siden en rekke medisinske avhandlinger skrev Austarheim om Henrik Wergeland, blant annet en psykiatrisk studie (Henrik Wergeland. En psykiatrisk studie) i to bind. Det første bindet skaffet ham doktorgraden i medisin i 1966.
Abigar

Abigar er en afrikansk kurase med geografisk utbredelse i grenselandet mellom Etiopia og Sudan. I 1999 var det registrert 500 000 dyr av rasen i Etiopia. Dyrene kan veie opp til 550 kg. Melkemengden er imidlertid lav sammenlignet med norske kyr, med en gjennomsnittlig melkemengde per laktasjon på 750 kg. Fettprosenten er imidlertid høy (6,5%).
Den militære påtalemyndighet i Norge

Den militære påtalemyndighet i Norge er påtalemyndighet i straffesaker som angår brudd på militær straffelov. I tillegg rådgir den militære sjefer i disiplinærsaker og deltar i internasjonalt samarbeid om aktuelle folkerettslige og miltærjuridiske problemstillinger.
Den militære påtalemyndighet består av Generaladvokaten, Krigsadvokatene for Nord-Norge og Krigsadvokatene for Sør-Norge. Generaladvokaten ledes av generaladvokat Lars Morten Bjørkholt mens Krigsadvokatene for Nord-Norge og Krigsadvokatene for Sør-Norge ledes av førstekrigsadvokater.
I fredstid er embedet underlagt statsadvokatene påtalemessig. I krigstid har embedet samme påtalekompetanse som statsadvokatene og er direkte underlagt Riksadvokaten. Den militære påtalemyndighet er administrativt underlagt Justis- og beredskapsdepartementet.
Salgstrofeer i musikkbransjen i Norge i 1997

Oversikt over musikkalbum og singler som solgte til platina eller gull i Norge i 1997.
Stinkbombe

En stinkbombe er en morosak som ved bruk sprer gasser med ubehagelig lukt, som hydrogensulfid eller ammoniumsulfid. Stinkbomber kjøpt i butikken består vanligvis av en liten, skjør ampulle, fylt med en væske som fordunster hurtig.
Selv vanlige stinkbomber kan forårsake ubehag og kvalme eller utløse allergiske reaksjoner. De blir likevel regnet som forholdsvis ufarlige, og derfor har både USA og Israel utviklet kraftigere stinkbomber som våpen til bruk av opprørspolitiet og det militære for å spre eller holde ute menneskemengder.
Li Xiucheng

Lis sverd

Li hadde tidligere overlatt sitt sverd til lillebroren, Li Shixian. Li Shixian tapte det, og det falt i Charles George Gordons hender i Liyang. Gordon gav det til en slektning av Dronning Victoria, og etterhvert gikk det – nesten – i glemmeboken. I 1961 ble dets identitet oppdaget av en professor i London, og i 1981 ble det gitt til kineserne. Nå er det i Det kinesiske nasjonalmuseum i Beijing.

Påstått selvbiografi

Zhongprins Li Xiucheng beskriver seg selv (《忠王李秀成自述》) er en selvbiografi som skal være nedtegnet rett før hans henrettelse.
Gunnar Thorleif Hvashovd

Gunnar Thorleif Hvashovd (født 24. januar 1924 i Kongsberg, Buskerud, død 12. oktober 2001) var en norsk politiker (Ap). Han var stortingsrepresentant fra Buskerud fra 1969 til 1981 og
var vararepresentant i periodene 1961–1965 og  1965–1969.
Hvashovd var ordfører i Kongsberg i periodene 1959–1963, 1963–1967, 1967–1969.
Alt for Norge (sang)

«Alt for Norge» er herrelandslaget i fotball sin offisielle sang til VM i fotball 1994 i USA, fremført av Jørn Lande og landslaget selv. Sangen er komponert av Torstein Flakne, og teksten er skrevet av Ivar Dyrhaug. Sangen ble gitt ut på Norsk Plateproduksjon.
Paso Hospital

Transport

Ruta 6 Joaquín Suárez forbinder Paso Hospital med andre byer i Uruguay.
Alpha (New Jersey)

Geografi

Ifølge Bureau of the Census, har kommunen et totalt areal på 4,5 km² hvor av 0,1 km² (2,3 %) er vann.

Tettsteder i nærheten

Figuren nedenfor viser tettsteder i en radius av 8 km rundt Alpha.
Silistra oblast

Geografi

Silistra oblast grenser i nord mot Romania. Fra grensen mot Ruse oblast og til byen Silistra er det Donau som utgjør grensen. I Silistra begynner også landgrensen som fortsetter til Dobritsj oblast. I sør grenser oblastet til Sjumen oblast og i vest mot Razgrad oblast og Ruse oblast.
Oblastet er hovedsakelig et landbruksområde som følge av sitt rike jordsmonn og det produseres bl.a. aprikosbrennevin.

Befolkning

I oblastet bor 142 000  personer innenfor et området på 2 846 km².

Kommuner

Silistra har 7 kommuner: Alfatar, Dolovo, Glavinitsa, Kaynardzja, Silistra, Sitovo og Tutrakan.

Severdigheter

Srebarna naturreservat som er oppholdssted bl.a. for pelikaner og som er en del av UNESCOs verdensarv, finnes vest for byen Silistra.
Berkeley Software Distribution

BSD i Norge

BSD 4.x var i bruk i enkelte akademiske og forsknings-miljøer i Norge i 1982. Spesielt informatikk-miljøet ved UiO og Televerkets forskningsinstitutt (TF) på Kjeller var aktive, drevet av hhv. Tor Sverre Lande og Pål Spilling. Spillings rolle i utviklingen av ARPANET, forløperen til Internettet, var også en betydningsfull drivkraft. En satelittforbindelse mellom TF og USA satte Norge på både ARPANET-kartet og Unix-kartet. Helge Skrivervik arbeidet i CSRG med 4.2BSD-utviklingen i 1982 og 1983, og bidro til god kontakt mellom CSRG og de norske miljøene. I desember 1982 installerte han BSD 4.1C, en 'pre-release' av 4.2BSD, på TF – en installasjon som ble en viktig brikke i testingen av TCP/IP-implementasjonen i systemet.
Skrivervik etablerte senere (1985) selskapet Skrivervik Data, som via produkter fra bl.a. Sun Microsystems, Cisco Systems, Pyramid Technology, Convex Computer, Venix/VenturCom bidro til å sette Unix og BSD på det norske IT-kartet. Driftshåndbok for BSD Unix kom i 1989, og var første originalverk om Unix på norsk.
Chehalis gasskraftverk

Chehalis gasskraftverk er et varmekraftverk i delstaten Washington i USA. Anlegget har en installert produksjonskapasitet på 520 MW, fordelt på 2+1 turbiner.
Anlegget ble påbegynt omkring 1998 og stod ferdig i 2003. Brenselkilden er naturgass og olje. Operatør er selskapet PacifiCorp Energy. Utstyret er hovedsakelig levert av Doosan og Alstom.
Paramigdolus

Utseende

En middelsstor, avlang, halvblank, svart trebukker, antennene er røde. Hodet er stort og bredt, antennene er tynne, perlekjede-formede, litt over halvparten så lange som kroppen. Oversiden er fint og tett punktert. Pronotum er rundet, i den bakre delen kraftig innsnevret. Dekkvingene er parallellsidige med rettvinklede "skuldre". Beina er nokså korte.

Utbredelse

Arten er bare kjent fra Argentina.
Quatuor concertant

Quatuor concertant er en betegnelse som, spesielt i Frankrike, ble brukt om en komposisjon for fire soloinstrumenter, til vanlig to fioliner, bratsj og cello, dvs. en strykekvartettbesetning. I blant ble førstefiolinen erstattet med fløyte, obo eller klarinett.
Komposisjoner ble opprinnelig påført betegnelsen quatuor concertant for å markere at alle de fire instrumentene var essensielle for det musikalske forløpet, men utgiverne brukte snart betegnelsen temmelig løst også om andre komposisjoner for fire strykere. Fra rundt 1770 til 1800 ble det i Paris markedsført flere tusen komposisjoner som var påført betegnelsen. Anslagsvis 200 ulike komponister var representert.  Antallet falt betydelig i tiårene etter århundreskiftet.
Quatuors concertants er vanligvis tosatsige, sjeldnere tresatsige. For de tosatsige verkene er førstesatsen vanligvis en allegro, mens andresatsen gjerne er en rondo eller en variasjonsats. For tresatsige stykker etterfølges førstesatsens allegro vanligvis av en langsommere sats, med en hurtig allegro eller en presto som finalesats. Karakteristisk er at de ulike stemmene skifter på å ha soloen, iblant tar også celloen føringen. Melodiene er fengende og ikke sjelden operalignende, preget av stor innfallsrikdom hva gjelder harmoniske, rytmiske og melodiske detaljer.
En variant kalt Quatuor d'airs connus («kvartett med kjente sanger») består av variasjonsatser basert på populære melodier, folkesanger og opera-arier.
Det er tydelige paralleller mellom quatuor concertant og Sinfonia concertante, en sjanger som ble dyrket i Paris på samme tid. Derimot må ikke quatuor concertant blandes sammen med quatuor brillant, en form som oppsto rundt 1800 og som karakteriseres av at tre stemmer ledsager en dominerende førstefiolin.
Forskningsrådets innovasjonspris

Norges forskningsråds innovasjonspris er en norsk teknologipris.
Den deles ut av Norges Forskningsråd som i 2018 opplyser om at prisen (på en halv million kroner) kan tilfalle  en person, bedrift eller noe offentlig som har vært strategisk i sin bruk av innovasjon, mottatt penger fra Forskningsrådet, skapt blest om at innovasjon er viktig, vist at man samarbeider, inspirerer andre til samme og vil bruke prispengene på videre innovasjon.
Serrognathus consentaneus

Utseende

En middelsstor til stor (hannen 24-54 millimeter), svart, kraftig bygd hjortebille, hannens kjever krafrige, nokså rette. Kroppen er litt flattrykt, hannens hode er svært stort for å gi plass til de store kjevene, hunnen har en mer jevnbred kroppsform. Hannenes kjever er mer eller mindre sagtaggede på innersiden langs omtrent halve lengden. Hunnen er mye mindre enn hannen.

Levevis

Larvene utvikler seg i råtne trestammer, hunnene legger egg i nokså harde, døde trestammer med hvitråte.

Utbredelse

Arten er utbredt i Kina og Japan.
São Fidélis

Historie

São Fidélis ble grunnlagt i 1870, etter å ha blitt skilt ut fra kommunen Campos dos Goytacazes. Dens nuværende borgmester (fra 2008 til 2010) er Luiz Carlos Fernandez Fratani (PMDB).
Europarådets museumspris

Euoparådets museumspris deles ut årlig av Europarådet fra 1977. To norske museer er tildelt prisen, nemlig Svalbard museum i 2008 og Bryggens Museum i 1978.
Prisen utdeles av Europarådets komite for kultur, forskning og utdanning på grunnlag av en anbefaling fra juryen i The European Museum Forum, og er en del av European Museum of The Year- prisene.
Prisen for 2015 gikk til Rijksmuseum i Amsterdam, Nederland.
Sæbø kirke

Historikk

Den første kirken som lå på Sæbø ble sannsynligvis bygd rundt 1300, noe som gjør Sæbø til et at de første sognenen i Nordhordland med egen kirke. I 1860-årene ble det klart at man trengte en ny kirke på Sæbø, da den gamle kirken ikke tilfredsstilte kravene som ble satt i lovene. Ved bispevisitasen i 1871 ble det bemerket at kirken var i god stand, men for liten. Prosten ble derfor pålagt å rydde opp i dette. Det ble satt igang en prosess, og i 1882 ble det gjort vedtak om at byggingen av ny kirke skulle starte våren 1883. Arbeidet ble gjort av byggmester Karl Askeland som også hadde legd tegningene til kirken. Grunnmuren ble bygd som pliktarbeid for folk i bygden. Arbeidet gikk etter planen, og kirken ble vigslet av biskop Fredrik Waldemar Hvoslef 20. mai 1884, en dag som forøvrig var en tirsdag og ikke en søndag som er vanlig for kirkevigsler.
I 1960- og 70-årene ble det gjort store utbedringer på kirken. Man senket blant annet prekestolen og bygde om alterringen. Det ble og bygd bårehus under kirken. Kirken ble så malt til hundreårsjubileet i 1984, og et nytt oppussingsarbeid ble satt igang i 2009.
Materialet fra den gamle kirken ble solgt på auksjon i bygden. Den eldste delen av inventaret var en døpefont i stein fra 1100- eller 1200-tallet. Den står nå på Bergen Museum.
Cleonyminae

Utseende

Små (men av de mer storvokste gruppene av Pteromalidae), slanke, metallisk fargede snylteveps. Antennene er knebøyde, bakkroppen gjerne mer eller mindre konisk. Føttene er fem-leddete. Hunnenes eggleggingsrør er nokså langt hos noen arter. Kropsformen er foholdsvis langstrakt, de kølleformede forvingene har ofte mørke tverrbånd. Hos noen arter er forbeina utviklet til gripeorganer slik at vepsen ligner en bitteliten kneler.

Levevis

De er parasitoider som angriper borende larver av biller eller årevinger.

Utbredelse

Gruppen forekommer i alle verdensdeler.
Ninemile Point kraftverk

Ninemile Point kraftverk er et varmekraftverk i delstaten Louisiana i det sørlige USA. Det har en installert produksjonskapasitet på 2140 MW, fordelt på 5 blokker / turbiner. Dette er delstatens største termiske kraftverk målt etter installert effekt. Operatør er Entergy Louisiana.
Anlegget ble bygget ut i årene 1951–1973. Brenselkilden er naturgass og råolje.
DOS/32

DOS/32 er  en 32-biter DOS-utvider som er blitt utviklet for å erstatte DOS/4G, DOS/4GW og kompatible utvidere. DOS-utvideren kan brukes i forskjellige miljøer, fra innebygde systemer til DOS-emulatorer, av utviklere og sluttbrukere. I motsetning til  DOS/4GW er DOS/32 fri og åpen programvare og kan brukes til å skape en eksekverbare file som inkorporerer utviderens minneverktøy og applikasjonens kode.
West Side Story (film)

Handling

Tony har egentlig trukket seg ut av gjengen "Jets", men han trekkes inn igjen av kameraten, Riff. På en dansetilstelning møter han Maria, som er søsteren til Sharks-lederen Bernardo. Tony og Maria forelsker seg momentant, men havner midt i konflikten mellom "Jets" og "Sharks". Mens de to fortsetter sitt hemmelige forhold, forbereder de to gjengene en siste kamp som skal gjøre slutt på all vold mellom dem.

Priser

Filmen ble belønnet med hele 10 Oscar (blant annet for beste film, beste regissør og beste musikk), tre Golden Globe (blant annet beste filmmusikal), og en Grammy. Det ble utover det belønnet med tre Laurel Awards, en Directors Guild of America og en Writers Guild of America.
Papilio appalachiensis

Utseende

Kroppen har et ytre skjelett (hudplater) som holder de bløte indre organer på plass. Det ytre hudskjelettet er bygd opp for det meste av kitin.  Bakkroppens indre organer består av fordøyelsesorganer, forplantningsorganer og åndedrett. Åndedrettet hos sommerfugler foregår ikke ved lunger, men ved at luft hentes inn og ut av kroppen gjennom små hull i hudskjelettet (spirakler).  I kroppen er det et svært finmasket system av trakéer som leder oksygenet til kroppens vitale deler. En blodvæske som sirkulerer i kroppen, pumpes rundt av et avlangt rørformet hjerte.  
Brystpartiet består for det meste av vingenes muskulatur. Sanseorganer, for syn, smak og lukt er stort sett plassert i hodet. Nervesystemet består av en bukmarg med to nervestrenger og én nerveknute (ganglion) i hvert kroppssegment. Den første nerveknuten, som ligger foran munnåpningen, er spesielt stor og omtales som hjerne.
Larvens hode består av en hard hodekapsel med noen punktøyne. Under øynene er det noen små antenner larven bruker til å finne riktig føde. Larvens bakkropp består nesten bare av fordøyelsessystemet. Dette er ganske kort og mye av maten larven spiser passerer før all næringen er tatt opp. Avføringen kommer ut som små kuler helt bakerst på kroppen.  Larvene ånder gjennom åpninger i hudskjelettet (spirakler), langs kroppens sider.

Levevis

Parringen skjer ved sammenkobling mellom de to kjønnene. 
Larven er radikalt forskjellige fra de voksne, både i levevis og i kroppsbygning.  Larven lever som plantespiser. 
Papilio appalachiensis tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Mellom larvestadiet og det voksne stadiet er et puppestadium, en hvileperiode, der sommerfuglens indre og ytre organer endres. Larvens bøyelige og myke kropp omdannes til en puppe med hardt skall. Når skallet er hardt begynner omdanningen fra larve til den voksne (imago) sommerfuglen. De indre organer brytes i varierende grad ned til en cellemasse.  En omorganisering skjer og dyret bygges opp igjen.  Puppeperioden varierer etter temperaturen.
Sørkappøya

Sørkappøya er ei øy like sør for Spitsbergen, på Svalbard. Øya har Svalbards sørligste punkt – Sørkapp – og er atskilt fra Spitsbergen av et 7 km bredt sund – Sommerfeldtbukta. Arealet av øya er om lag 7 km², og den er ca 7 km lang. Det er flere innsjøer og laguner på øya, størst er Sørkapplaguna i nord. Spissen av øya mot sør utgjør selve Sørkapp, men små holmer rundt øya ligger enda lengre sør.
Det er en fyrlykt på vestsiden av øya.
I 1973 ble området innlemmet i Sør-Spitsbergen nasjonalpark.
Sørkappøya og de øvrige øyene, holmene og skjærene sørvest for Øyrlandet på Sørkapp Land er vernet som fuglefredningsområde under Sørkapp fuglereservat. Reservatet ble opprettet ved kongelig resolusjon 1. juni 1973 og omfatter et areal på 35 986 dekar. Området er et viktig hekkeområde for hvitkinngås og ærfugl. Sørkapp fuglereservat ligger innenfor Sør-Spitsbergen nasjonalpark.

Historie

Hvalfangsten på 1600- og 1700-tallet etablerte seg ikke så langt sør som Sørkapp Land, Hornsund var sørligste hvalfangststasjon. Russiske pomorer drev fangst ved Sørkapp, og senest i 1818 overvintret antakelig to fangstmenn og fanget 1.200 hvalross og 1.200 kvithval. Det er funnet russiske hustufter og graver tilbake til 1700-tallet helt sør på øya, ved Sørkappvatnet.
I den norske fangstperioden på 1900-tallet var området en del av Fangstfelt nummer 1 (Sørkapp). I 1908 opprettet Petter Trondsen sin ekspedisjon en hovedstasjon («Hagerups Hus») langt nordøst på Sørkappøya ved det som senere heter Trondsenneset, som ble til bistasjon da ny hovedstasjon («Trondsenhuset») ble bygd ved Kistefjellet ved innløpet til Sommerfeldtbukta. Hytta på Sørkappøya var forfallen allerede på 1930-tallet og var da brukt av Johan Hagerup. Det er også funnet en rekke fangstinnretninger over deler av øya.
Fylkesvei 5725

Fylkesvei 725 (Fv725) går mellom tettstedet Utvik og grenda Moldreim i Stryn kommune i Sogn og Fjordane. Veien er 10,1 km lang, og går langs sørsida av en del av Nordfjord kalt Utfjorden.
Helsingfors katolske bispedømme

Helsingfors katolske bispedømme, opprettet i 1955, organiserer den katolske kirke i Finland. Finland har en meget lav befolkningsandel katolikker. Det hadde i 2019 ca 15.500 registrerte katolikker, hovedsakelig med innvandrerbakgrunn.
Før opprettelsen av bispedømmet var Finland omdattet av et apostolsk vikariat.
Foreningen til Bægnavassdragets Regulering

Foreningen til Bægnavassdragets Regulering (FBR) er en reguleringsforening etter bestemmelsene i Vassdragsreguleringloven. Foreningen ble stiftet i Hønefoss den 19. juni 1908.
Foreningens formål er å forestå vassdragsreguleringer i Begna, og ivareta medlemmenes felles interesser med hensyn til bruken av vannet til energiproduksjon. FBRs medlemmer er kraftverk i Begna og Drammenselva som nytter vann som er innvunnet ved reguleringene i Begnas nedbørfelt.
Foreningen er organisert under et styre med 6 medlemmer. Den daglige ledelse forestås av administrasjonen lokalisert i Hønefoss (Ringerike kommune i Buskerud), og operativ drift av reguleringsanlegg ivaretas av driftspersonell tilknyttet medlemsverkene.

Eiere

Eiere (andeler i parentes) per 1. januar 2006 var Oppland Energi AS (38,87%), Skagerak Kraft AS (34,60%), EB Kraftproduksjon AS (17,26%), Ringeriks-Kraft AS (3,84%), Storbrofoss Kraftanlegg DA (2,75%), Vang Energiverk (1,31%), Hellefoss Kraft AS (0,79%, og Embretsfos Fabrikker AS (0,58).
Jan av Nepomuk

Liv

Jans far var tysk og bar navnet Wölflin. Familien bodde i byen Nepomuk (tysk: Pomuk) vest i Bøhmen. Han ble keiserlig notar i 1369, avla sin første juridiske eksamen 1381 og ble promovert til doktor i 1387.
I 1393 oppsto det tvist mellom kong Wenzel og erkebiskopen av Praha. I strid med kongens vilje organiserte erkebiskopen og Jan på vegne av ham, valget av den nye abbeden for klosteret i Kladrub, etter at den gamle var død. Kongen som hadde andre planer for organiseringen av klostrene i området, innkalte Jan og flere andre prester til Praha. Jan og noen andre ble arrestert og torturert, mens erkebiskopen unnslapp. De arresterte fikk ordre om å oppgi sin troskap til biskopen, og noen fulgte ordren fra kongen. Jan nektet imidlertid og han ble deretter brakt til Karlsbroen i Praha og kastet i Vltava.
Jan av Nepomuk ble ca. 1400 gravlagt i Sankt Vituskatedralen i Praha.

Myten

Det er tvilsomt om den historiske Jan av Nepomuk er helt samsvarende med den legenden førte til kanoniseringen av Jan i 1729. Ifølge myten var Jan sjelesørger for dronningen av Böhmen og at han ble kastet i Vltava da han nektet å røpe for kongen dronningens betroelser.

Helgenattributter og religiøs praksis

Jan av Nepomuk har ofte en bro som helgenatributt. Andre atributter er en tunge, en krans av fem stjerner eller et krusifiks.
Jan er skytshelgen for Böhmen, byen Salzburg, for vievann, prester, skippere, fløtere, møllere, broene, taushetsplikten, mot fare på havet, mot tungesykdommer, for taushet.
Ved åpningen av graven i 1719 fant man i graven angivelig beinrester og tunge uten skader. Ifølge myten var det lyset av fem stjerner som gjorde at dronningen fant Jan ved elven Vltava.
Minnesmerket på Karlsbroen ble reist i 1693 og gjorde ham til en av de viktigste skytshelgener for broer. Senere ble han av det katolske habsburgerne gjort til nasjonalhelgen, for å fortrenge reformatoren Jan Hus. Assosiasjonen til de konservative habsburgerne gjorde at han ikke var forenlig med nasjonalistiske strømninger i Tsjekkia på 1800- og 1900-tallet. I 1961 ble 16. mai avskaffet som fest- og minnedag for Jan fra Nepomuk i den romersk-katolske kirke.
Dingjun Shan

Dingjun Shan (tradisjonell kinesisk: 定軍山, forenklet kinesisk: 定军山, pinyin: Dìngjūn Shān) er en kinesisk film fra 1905, redigert av Ren Jingfeng (任景丰). Filmen ble laget av Fengtai Photography i Beijing Den tok utgangspunkt i en hendelse i Luo Guanzhongs historiske roman Romansen om de tre riker, med Tan Xinpei (forenklet kinesisk: 谭鑫培; tradisjonell kinesisk: 譚鑫培) i viktigste rolle.
Filmen bestod av et opptak av en Beijingoperaforestilling om Slaget ved Dingjunshan, og er den eldste kinesiske film laget.
Det eneste ekseplar ble ødelagt i brann sent i 1940-årene.
Örby slott

Örby slott er en større herregård i bydelen Örby Slott i Stockholm.
Bygningen ble oppført omkring år 1674 på oppdrag av den daværende landshøvdingen Henrik Falkenberg. Huset er flankert av to fløypaviljonger mot gårdssiden. Vest for slottet ble det ved oppføringen anlagt en barokkhage med bl.a. hekker, dammer og alléer. Hagen gikk helt ned til den daværende Kyrksjöen, omtrent der Stockholmsmässan nå ligger. Slottet Sandemar ved Dalarö, som ble oppført av landshøvdingens bror, har mange ytre likheter med Örby slott.
I dag holder Vietnams ambassade til i slottet.
Apex gasskraftverk

Apex gasskraftverk er et varmekraftverk i delstaten Nevada i det vestlige USA. Det har en installert produksjonskapasitet på 500 MW, fordelt på 1 blokk og 2+1 moderne gassturbiner. Operatør er Mirant Corp.
Utstyret er vesentlig levert av General Electric og Alstom. Anlegget ble bygget ut i årene 2000–2003. Brenselkilden er naturgass.